इस परिवार दियां भाशा अश्‍लिश्ट-योगात्मक न। शब्दें थमां इच्छित अर्थ लैने आस्तै जां फ्ही वाक्य च उन्दी भूमका स्पश्ट करने आस्तै उन्दे कन्नै प्रत्ययें-परसर्गें, मध्य-सर्गें, उपसर्गें आदि दा योग कीता जंदा ऐ। मूल शब्द, धातु आदि अधार शब्द अक्सर दो—अक्खरी होंदे न। बहुवचन बनाने आस्तै पुनरूक्ति दा प्रयोग कीता जंदा ऐ। जि’यां ‘राजा’ आस्तै ‘रज’ शब्द ऐ ते बहुवचनी रूप ‘राजे’ आस्तै ‘रजरज’ ते ‘मकान’ आस्तै ‘रूमह’ ते ‘मते मकाने’ आस्तै ‘रूमहरूमह’ रूप बरतोंदा ऐ। इस परिवार दियें भाशाएं दी वाक्य-रचना च मुक्क तौरा त्र’ऊं चाल्ली दा शब्द-क्रम बरतोंदा ऐ। कर्ता+क्रिया+कर्म, आह‌्ला शब्द-क्रम जावानीज़, मलय, बालीनीज़ आदि च, फ़ीजियन आदि च क्रिया+कर्ता+कर्म आह्‌‌‌‌ला शब्द-क्रम बरतेआ जंदा ऐ ते कर्ता+कर्म+क्रिया आह्‌ला शबद-क्रम बी प्रचलत ऐ। इ’नें भाशाएं गी लिखने आस्तै रोमन लिपि जां भारती ते अरबी लिपि पर अधारत अक्खरें दा परयोग कीता जंदा ऐ।